คลังเร่งงบปี 54 เข้าครม. 27เม.ย.นี้
รมว.คลัง เตรียม ชงงบประมาณปี 54 เข้า ครม. 27 เม.ย.นี้
30 มี.ค. 2553

รมว.คลัง เตรียม ชงงบประมาณปี 54 เข้า ครม. 27 เม.ย.นี้ 
นายกรณ์ จาติกวณิช รมว.คลัง กล่าวว่า คลังจะเสนอร่างพระราชบัญญัติ (พ.ร.บ.) รายจ่ายประจำปี 2554 ให้ที่ประชุมคณะรัฐมนตรี (ครม.) อนุมัติในวันที่ 27 เมษายน 2553 นี้ หลังจากนั้นก็จะเป็นขั้นตอนนำเสนอเข้าที่ประชุมสภาพิจารณาต่อไป เพื่อให้ พ.ร.บ.งบประมาณรายจ่าย มีผลบังคับใช้ได้ทันในปีงบประมาณ 2554 ซึ่งจะมีเม็ดเงินเบิกจ่ายภาครัฐกระตุ้นเศรษฐกิจในช่วง 3 เดือนสุดท้ายของปี 2553
“แม้ว่ากรณีการทำงบประมาณรายจ่ายล่าช้าจะเป็นเรื่องปกติ เช่นปีที่ผ่านมาทำงบล่าช้าไปอาทิตย์สองอาทิตย์ ซึ่งก็ไม่มีปัญหาอะไร แต่งบรายจ่ายปี 2554 กระทรวงการคลังและสำนักงบประมาณจะพยายามเร่งให้ทันไม่ให้ล่าช้าเหมือนที่ผ่านมา” นายกรณ์ กล่าว
รมว.คลัง กล่าวว่า การจัดทำงบประมาณที่ต้องใช้ในปี 2554 มีความสลับซับซ้อนมาก เพราะมีทั้งในส่วนที่เป็นงบประมาณประจำปี และในส่วนของการออกพ.ร.บ.กู้เงิน 4 แสนล้านบาท ที่ต้องผ่านกระบวนการสภา จึงเป็นเงื่อนไขสมเหตุสมผลที่รัฐบาลจะต้องอยู่ต่อเพื่อจัดทำงบประมาณให้แล้วเสร็จ เพื่อให้เกิดประโยชน์กับประชาชน